LV Eiropas Savienības Oficiālais Vēstnesis C 110/32

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2018/C 110/08)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“CZOSNEK GALICYJSKI”

ES Nr.: PGI-PL-02211 – 22.12.2016

ACVN ( ) AĢIN ( X )

1. Nosaukums vai nosaukumi

“Czosnek galicyjski”

2. Dalībvalsts vai trešā valsts

Polija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar nosaukumu “Czosnek galicyjski” apzīmē svaigus ķiploku (Allium sativum L.) sīpolus. Tirdzniecībā ar nosaukumu “Czosnek galicyjski” pieejami šādu šķirņu ķiploki: ‘Harnaś’ un ‘Arkus’.

“Czosnek galicyjski” raksturīgās īpašības ir šādas – bioloģiski aktīvo vielu saturs un raksturīgās morfoloģiskās īpašības:

— alliīna saturs – vismaz 1,65 g 100 g-1 ms,

— antociānu ietekmē veidojies ārējo zvīņlapu krāsojums (violeti sārtā vai violetā krāsā) klāj vismaz 30 % ķiploka sīpola daivas sedzošās zvīņlapas virsmas,

— ķiploka sīpols [galviņa] apaļš, un tā diametrs nav mazāks par 50 mm,

— ķiploka galviņā ir aptuveni 6–9 daivu,

— ķiploki ir aukstumizturīgi.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

— stādīšana,

— apūdeņošana, mēslošana, augu aizsardzības pasākumi,

— ražas novākšana,

— žāvēšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Mazpolijas vojevodiste (Słomniki un Radziemice gmina, kā arī šādu Koniusza gminas pašvaldību teritorija: Niegardów, Niegardów Kolonia, Piotrkowice Wielkie, Budziejowice un Muniaczkowice).

5. Saikne ar ģeogrāfisko apgabalu

“Czosnek galicyjski” specifikas pamatā galvenokārt ir produkta sevišķās kvalitātes īpašības un reputācija.

“Czosnek galicyjski” specifiskās īpašības

“Czosnek galicyjski” augstā kvalitāte un raksturīgās īpašības atkarīgas no augsnes un klimatiskajiem apstākļiem, kādi valda šo ķiploku ražošanas apgabalā, un no vietējo ražotāju prasmes. Šo faktoru apvienojums nosaka, ka šo ķiploku fizikāli ķīmiskās un organoleptiskās īpašības ir tādas, kas tos atšķir no citiem līdzīgiem produktiem. “Czosnek galicyjski” ir raksturīgs augsts alliīna saturs, ārējo zvīņlapu violeti sārtā vai violetā krāsa, liela galviņa un mazs daivu skaits tajā, kā rezultātā arī daivu izmērs ir lielāks salīdzinājumā ar to, kāds tas ir citiem ķiplokiem.

Ģeogrāfiskais apgabals, kurā audzē “Czosnek galicyjski”, atrodas Galīcijā – Polijas zemē, kas laikposmā no 1774. gada līdz 1918. gadam ietilpa Austrijas anektētajā teritorijā. No turienes vēsturiski cēlies nosaukums “czosnek galicyjski”.

“Czosnek galicyjski” audzēšanas ģeogrāfiskā apgabala augsnes ir bagātas ar organisko vielu (humusu). Tas ir apgabals ar akmeņainām kaļķakmens cilmieža augsnēm [rędzina] un augstu pH; tās radušās, sadēdot tādiem kaļķakmens iežiem, kas aizņem tikai 1 % Polijas teritorijas platības, tādējādi radot specifisku mikroklimatu un augsni, kas piemērota ķiploku audzēšanai. Apgabalam raksturīgs ļoti augsts augsnes pH: 6,7–7,9. Veģetācijas periods 4. punktā noteiktajā apgabalā sākas daudz agrāk nekā kaimiņu apgabalos.

Attiecīgā augsnes reakcija ir par iemeslu “Czosnek galicyjski” daivu ārējo zvīņlapu neatkārtojamajai krāsai. Tas ir saistīts ar faktu, ka augsnē ar neitrālu reakciju augā esošo antociānu dēļ ķiploku ārējo zvīņlapu krāsojums ir violeti sārts, bet sārmainā augsnē tas veidojas violets.

Turklāt veģetācijas periods, kas 4. punktā noteiktajā ģeogrāfiskajā apgabalā sākas sevišķi agri, ļauj optimāli izmantot ūdeni, kurš augsnē uzkrājies no ziemas nokrišņiem. Tas ir ļoti svarīgi augšanas pirmajā posmā un jo īpaši labvēlīgi ietekmē sīpolaugus, pie kā pieder ķiploki. Pateicoties tam, “Czosnek galicyjski” sīpoli sasniedz lielu izmēru.

“Czosnek galicyjski” kvalitāti būtiski ietekmē vietējo ražotāju prasmes, kas izpaužas katrā ražošanas procesa posmā. Šajās prasmēs ietilpst arī piemērotākā stādīšanas laika izraudzīšanās, lai augi varētu labi iesakņoties pirms salnu iestāšanās. Pirms stādīšanas audzētāji atlasa kvalitatīvu stādāmo materiālu (ķiploku daivas). Sēklas materiāla iegūšanai atlasot piemērota izmēra daivas, ko iegūst pēc to atdalīšanas no sīpola tieši pirms stādīšanas, tiek garantēta augsta un labas kvalitātes raža.

Ja augsne ir pārāk sausa, ražotāji nolemj to apūdeņot tiktāl, ciktāl pienācīgs augsnes mitrums pavasara beigās ir labvēlīgs, lai ķiploku sīpolu daivās veidotos augsts alliīna saturs; alliīns ir organisks savienojums, kas satur sēru un ir par iemeslu stiprajam ķiploku aromātam un sīvajai garšai. Alliīna saturs šajos ķiplokos vidēji ir par 5 % augstāks nekā tās pašas šķirnes ķiplokos, ko audzē citviet Polijā.

Ja “Czosnek galicyjski” audzē, izmantojot ziemas šķirnes ar cietiem lakstiem, tiem noteikti apgriež galotnes. Šī procedūra ietver ziedkopas noņemšanu no ziedneša gala pēc tam, kad tas ir savīts. Tādējādi ir ļoti svarīgi izraudzīties šai procedūrai piemērotāko laiku: ja ziedkopu atdala priekšlaicīgi, tiek veicināta tās ataugšana, turpretim, atstājot ziedkopu uz auga, ievērojami samazinās sīpolu raža un pazeminās to kvalitāte. Šīs metodes izmantošana ir ļoti darbietilpīga, un tā parasti tiek veikta ar rokām. Tas ir vienīgais veids, kā paveikt šo darbību, lai katram ķiploku augam to izdarītu laikā, kas piemērots tā attiecīgajam augšanas posmam. Šādas apstrādes precizitātei, kas ir daļa no šīs zemes lauksaimniecības tradīcijas, ir ievērojama ietekme uz produkta kvalitāti.

Pēc ražas novākšanas un žāvēšanas “Czosnek galicyjski” rūpīgi notīra ar rokām, tādējādi noņemot bojāto virskārtu, sakņu atliekas un lapas. Šādi apstrādājot ķiplokus, labi saglabājas to izcilās garšas un diētiskās īpašības. Piemērota žāvēšanas temperatūra un vēdināšana ietekmē “Czosnek galicyjski” galveno aktīvo vielu, proti, alliīnu.

Pateicoties augsnes un klimatiskajiem apstākļiem, kas ir labvēlīgi ķiploku audzēšanai, un vietējo ražotāju zinātībai, 4. punktā noteiktajā ģeogrāfiskajā apgabalā atrodas vislielākā šīs kultūras audzēšanai atvēlētā platība Polijā.

“Czosnek galicyjski” reputācija

Atsauces uz ķiploku audzēšanu ģeogrāfiskajā apgabalā, ar kuru saistīts nosaukums “Czosnek galicyjski”, datējamas jau ar XVII gadsimtu. Szymon Syreński, kas pazīstams arī ar Syreniusz vārdu, Krakovas akadēmijas profesors, botāniķis un ārsts, kas veicis pētījumus par ārstniecības augu īpašībām, savā darbā “Zielnik herbarzem z języka łacińskiego zowią …”, kas publicēts 1613. gadā, aprakstījis 756 augu sugas, kuras sastopamas Polijas dienvidos. Šajā grāmatā autors vairāk nekā simts reižu min kultūrā audzētus ķiplokus jeb “Czosnek galicyjski” kā Krakovas apkaimē bieži sastopamu un ārstniecībā ļoti noderīgu augu.

Saikni starp “Czosnek galicyjski” un tā ražošanas apgabalu un reputāciju apstiprina arī leģenda, kas stāsta, ka cilvēki devušies uz vietējiem gadatirgiem un tirgiem, lai iegādātos sāli un ķiplokus.

Ir ļoti iespējams, ka ķiplokiem bija ievērojama reputācija, jo Jan Chryzostom Pasek, Polijas baroka laikmeta rakstnieks, savos memuāros (“Pamiętniki”) ar humoru rakstīja, ka ķiploku dēļ, kuri garšoja labāk nekā Ungārijas ķiploki, Transilvānijas princis Jan Rakoczy 1657. gadā iebruka Polijā. Un saskaņā ar to, kā norādījis stāsta autors, Rackoczy armija apēda visus ķiplokus, ko tā bija sazagusi.

Tajā pašā laikā Zbigniew Morstin, baroka laikmeta literāts, kas arī piedalījās Krakovas (Mazpolijas pilsēta, kuras reģionā atradās “Czosnek galicyjski” kultūras audzēšanas apgabals) aplenkšanā 1655. gadā kopā ar zviedriem, sacerēja dzejoli, kurā viņš slavināja ķiploku īpašības un pieskaitīja tos pie sīpoliem un redīsiem, kam pienākas godpilnā pirmā vieta kā labākajiem garšaugiem un zālēm.

“Czosnek galicyjski” ķiploku reputāciju, kurus audzē 4. punktā noteiktajā ģeogrāfiskajā apgabalā, apstiprina fakts, ka, sākot ar 2007. gadu, Mazpolijā jūlijā un augustā rīko Ķiploku svētkus. Tas apstiprina to, ka šo dārzeni ļoti augstu vērtē vietējie lauksaimnieki, un tam ir milzīgs potenciāls. Šo svētku svinībās tiek pasniegti no “Czosnek galicyjski” ķiplokiem gatavoti ēdieni un produkti, rīkoti konkursi, kuros apbalvo vispievilcīgākos rotājumus no “Czosnek galicyjski” un vissmagāko ķiploku pīni. Tas viss notiek ar vojevodistes iestāžu, lauksaimnieku organizāciju, ražotāju un Polijas lauku sieviešu apvienību iesaistīšanos. Tajā pašā laikā vietējie restorāni piedāvā tradicionālos ēdienus, kas gatavoti, izmantojot “Czosnek galicyjski”.

“Czosnek galicyjski” produkcijas nozīmi ģeogrāfiskajā apgabalā, kurā to ražo, uzsver vietējie plašsaziņas līdzekļi, kas stāsta par šīs kultūras audzēšanas tradīciju, ražotāju zinātību un pasākumiem, ko veic, lai palielinātu produkta pieejamību un stiprinātu “Czosnek galicyjski” audzēšanas kultūru šajā zemē. Reģionālajā televīzijā tiek pārraidīts informācijas materiāls, bet vietējā prese publicē rakstus par “Czosnek galicyjski”, kuri vietējām pašvaldībām ir būtiski, jo īpaši jautājumos, kas saistīti ar jaunu noieta tirgu, “Czosnek galicyjski” ražotāju apvienības darbību un Mazpolijas Ķiploku svētku pasākumiem; tiek izdoti arī informēšanas un veicināšanas materiāli par “Czosnek galicyjski”, kā arī tiek izplatīti informatīvi bukleti. Izveidots arī īpašs logotips, ko izmanto tikai un vienīgi produktam “Czosnek galicyjski”. To lieto uz veicināšanas un reklāmas materiāliem, “Czosnek galicyjski” pārdošanas vietās, tostarp restorānu ēdienkartēs, kas piedāvā ēdienus ar šo produktu.

“Czosnek galicyjski” ir ievērojama nozīme 4. punktā noteiktā ģeogrāfiskā apgabala iedzīvotājiem, kā par to liecina pirmām kārtām šā dārzeņa lielais ražošanas apjoms un piegādes daudzumi.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-5-pazdziernika-2016-roku

(1) OV L 343, 14.12.2012., 1. lpp.